b'\n_START_ARTICLE_\nVladimir \xc5\xa0uklje\n_START_SECTION_\n\xc5\xbdivljenje in delo\n_START_PARAGRAPH_\nDr. iur. Vladimir (Franc Ludvik), pl. \xc5\xa0uklje se je rodil leta 1907 v Jelsi na Hvaru o\xc4\x8detu dr. ing. Vladimirju ter Giseli (roj. Golia) \xc5\xa0uklje._NEWLINE_\xc5\xa0tudiral je pravo in filozofijo v Ljubljani ter Pragi. Na Pravni fakulteti v Ljubljani je leta 1931 diplomiral ter leta 1934 doktoriral. Leta 1937 pa je postal samostojni odvetnik v Ljubljani, kjer je tudi \xc5\xbeivel do smrti leta 1984.\n_START_SECTION_\nDelo in strokovno udejstvovanje\n_START_PARAGRAPH_\nV svoji odvetni\xc5\xa1ki karieri je bil zastopnik pri zahtevnih civilnih ter gospodarskih zadevah, ter pogosto zastopal posameznike proti dr\xc5\xbeavi._NEWLINE_Poleg advokature je svoje strokovno \xc5\xbeivljenje posvetil skrbi za ohranitev odvetni\xc5\xa1tva kot samostojnega poklica ter neodvisnosti odvetnikov od vsakokratnega politi\xc4\x8dnega re\xc5\xbeima._NEWLINE_Med njegovimi ve\xc4\x8djimi dose\xc5\xbeki so bili: Kodeks odvetni\xc5\xa1ke poklicne etike (1968, 1985), soavtorstvo jugoslovanskega zakona o odvetni\xc5\xa1tvu (1957) ter njegove novele (1965), in soavtorstvo jugoslovanskega splo\xc5\xa1nega zakona o odvetni\xc5\xa1tvu in drugi pravni pomo\xc4\x8di (1972), s katerim so bile odvetnikom tudi v SFR Jugoslaviji zagotovljene samostojnost, strokovna neodvisnost, imuniteta in zasebna praksa. Ne nazadnje, se je tudi prizadeval, da je leta 1974 bilo odvetni\xc5\xa1tvo priznano kot samostojna dru\xc5\xbebena slu\xc5\xbeba v zvezni ter republi\xc5\xa1ki ustavi._NEWLINE_Bil je tudi predsednik Odvetni\xc5\xa1ke zbornice Slovenije (1960\xe2\x80\x931963), predsednik Zveze odvetni\xc5\xa1kih zbornic Jugoslavije (1962\xe2\x80\x931963), \xc4\x8dlan Sveta Mednarodne unije odvetnikov. _NEWLINE_Upokojitev je zavrnil in delal vse do svoje smrti, leta 1984.\n_START_SECTION_\nPoliti\xc4\x8dno udejstvovanje\n_START_PARAGRAPH_\nPred in med drugo svetovno vojno je bil del vodstva (tudi predsednik) slovenskega dela Samostojne demokratske stranke. Med vojno je bil en izmed organizatorjev Slovenske zaveze ter \xc4\x8dlan organizacije slovenskih liberalcev \xe2\x80\x93 Nagodetove delovne skupnosti._NEWLINE_V \xc4\x8dasu okupacije ga je leta 1945 Gestapo aretiral in zaprl._NEWLINE_Bil je tudi aktivni \xc4\x8dlan Ljubljanskega Sokola ter se udele\xc5\xbeil vse-Sokolskega zleta leta 1938 na \xc4\x8ce\xc5\xa1kem.'